Moenie Afrikaans as gegewe aanvaar | Netwerk24
Deur James Young, Glenstantia 12 Julie 2021 05:12
Terwyl daar soveel meer belangrike dinge is wat in hierdie land aandag nodig het, woed die stryd om die behoud van Afrikaans en moedertaalonderrig voort.
Ek was beïndruk met dr. Ria Smuts se betoog in 'n Sondagkoerant onder die opskrif "US is 'n eeu se lojaliteit kwyt – en my erfgeld". Dit is inderdaad so dat jou taal nie bloot 'n kommunikasiemiddel is nie, maar ook die draer van jou menswees. Waarom sou die regering dit wil vernietig?
Die poging om Afrikaans in skole en universiteite as voertaal te behou, is en was nog altyd net die een kant van die muntstuk. Die vraag is hoe gaan ons as verbruikers van hierdie mooi taal daarmee om?
TV-programme soos Super­rugby vermy ek. Die algemene taalgebruik deur deelnemers is niks minder as skokkend nie. In programme soos 7de Laan word ons gekonfronteer met akteurs wat in 'n swart taal met mekaar praat – dit in 'n tradisioneel Afrikaanse program?
Luister 'n slag wanneer jong mense met mekaar in Afrikaans praat – jy moet kophou om die trant van die gesprek te volg.
Ons veg al jare om die behoud van ons moedertaal en ek wil glo dat hierdie geveg nie sommer môre bes gegee gaan word nie.
Daar is 'n enorme verantwoordelikheid op ons, veral die jeug, om so iets van die puriste aan te neem en dit deel van ons daaglikse praat te maak. Só sal ons Afrikaans lewendig hou, al is die aanslag fel. Jy trek mos nie iets wat jy lief voor is, deur die modder nie. Dit is 'n voorreg om Afrikaans te praat. Koester dit en aanvaar dit nie as 'n gegewe nie.